**Lo pomèr**

Pausa qu’estot, aquí ond damorèvi, un aubre. Qu'èra un pomèr, e un pomèr qu'èra, dont apriguèva lèu tot lo casau.

Lo mon pair que l'apostrofèva, a le prima : « Ès bèth, pomèr, com uu' nòvia.»

Mès jo, qu'èra un farfolh lo mon ostau, tot un ostau de pluja.

E’m sembla sui vadut un jorn dont i plavè, o meilèu que, davant medís que vadossi, le pluja m'aninè,

dab los frolhs parelhs com los de satineta o de seda de les hemnas qui anèvan e passèvan dens

l'ostau, l'ostau silenciós, tot en long, ond s'arrestèva pas de díder, a vutz doça.

Que sèi conéisher un amic, adara enqüèra, quòn aima tanben com jo le pluja.

Que m'escapèvi pr'anar escotar - èra le mia pèth - dens les granjas e los solèrs.

E a bèths còps m'estanqui enqüèra devath les pòrtas, dens les ciutats, a escotar Io díder son dont es

ma mèison vertadèra.

M'apercebi que, de pas créder au bon Diu, qu'es un anar d'esperit, e que puish pas m'i har. Pr'amon

tot es, pertot, entà jo, poblat de vutz, de les longas frasas marmusadas de l'aiga.

Lo mon aubre qu'èra tot sòrgas escuras, e traucat de clarors liquidas.

Aqueras vutz que s'eslargivan suu casau sancèr, e que m'i adromivi au miei, a le horca espessa, com

dens le dotz borenta deu cèu.